Grubotsing eis 11Die twee voertuie se wrakke. Foto: @emergcontrol Via Arrive Alive ŉ Grubotsing, op die N1-snelweg tussen Modimolle (Nylstroom) en Mokopane (Potgietersrus) in Limpopo, het laat Sondagaand die lewens van 11 mense geëis. Sommige van die oorledenes is onherkenbaar verbrand en hul ouderdomme en geslag sal deur ŉ forensiese ondersoek bevestig moet word om hul identiteit te bepaal. Lt.kol. Moatshe Ngoepe, provinsiale polisiewoordvoerder, het Maandag aan Maroela Media die botsing, omstreeks 22:50 tussen ŉ vragmotor en Toyota Avanza, bevestig. “Die aanvanklike ondersoek dui daarop die vragmotor het in ŉ suidelike rigting gery en die Avanza in die teenoorgestelde rigting. Een van die Avanza se bande het glo gebars, waarna die bestuurder beheer oor die voertuig verloor het. Die voertuig het in die aankomende verkeer in geswenk en die vragmotor trompop getref,” het Ngoepe gesê. Die vragmotor en die Avanza het aan die brand geslaan. Tien mense wat in die Avanza was, is op die toneel dood verklaar. Die elfde persoon is in die hospitaal dood. Die bestuurder van die vragmotor het ernstige beserings aan albei sy bene opgedoen. Hy is op die toneel gestabiliseer en na ŉ nabygeleë hospitaal geneem vir behandeling. Ngoepe wou nie kommentaar lewer oor bewerings dat van die oorledenes skoolkinders is nie. Die Modimolle-polisie ondersoek ŉ saak van strafbare manslag. Die polisie se forensiese eenheid van Pretoria hanteer die forensiese ondersoek.